রাজ ঠাকরের নির্দেশেই কি ‘ছাবা’র দৃশ্য বদল হতে চলেছে!

ওয়েব ডেস্ক: ছত্রপতি সম্ভাজি মহারাজের সঙ্গে পর্দায় স্ত্রী যেশুবাঈয়ের নাচের দৃশ্য পরিবর্তন হতে চলেছে ‘ছাবা’ ছবিতে। খবরে প্রকাশ ছবির পরিচালক লক্ষণ ইউটেকর মহারাষ্ট্র নবনির্মাণ সেনার প্রধান রাজ ঠাকরের সঙ্গে দেখা করার পরেই এই সিদ্ধান্ত নেওয়া হয়েছে। এমনটাই বিবৃতি দিয়ে জানিয়েছেন ছবির পরিচালক। ছবিতে ছত্রপতি শিবাজী পুত্র মারাঠি যোদ্ধা সাম্ভাজির চরিত্রে দেখা যাবে ভিকি কৌশলকে। তার বিপরীতে স্ত্রী যেশুবাঈয়ের চরিত্রে থাকবেন রাশমিকা মান্দানা।

সম্প্রতি মুক্তি পেয়েছে এই ছবির ফার্স্ট লুক। প্রথমে ঠিক ছিল ছবি মুক্তি পাবে গত বছর ডিসেম্বরে। কিন্তু তা পিছিয়ে ২০২৫ সালের ফেব্রুয়ারি করা হয়েছে। অনেকেরই ধারণা ‘পুষ্পা: দ্য রুল’ অর্থাৎ ‘পুষ্পা ২’ এর সঙ্গে বক্স অফিসে লড়াইতে যেতে নারাজ ‘ছাবা’র নির্মাতারা। এই তেলুগু অ্যাকশন ড্রামার বিশাল হাইপ যে রয়েছে তা বলাই বাহুল্য। এই ছবির জন্য বহুদিন ধরে মুখিয়ে রয়েছেন দর্শকরা। তাই খুব স্বাভাবিকভাবেই ‘পুষ্পা ২’-এর যে পাল্লা ভারী হবে তা নিয়ে সকলেই মোটামুটি একটা আন্দাজ রয়েছে। ২০২৫ সালের ১৯ ফেব্রুয়ারি ছত্রপতি শিবাজী মহারাজের জয়ন্তীর মাসেই এই ছবি মুক্তির কথা ভাবা হচ্ছে। যা যথেষ্ট তাৎপর্যপূর্ণ বলে দর্শকরা মনে করবেন।

আরও পড়ুন: সব্যসাচীর ২৫ বছর, মা হওয়ার পর প্রথমবার ব়্যম্পে দীপিকা

মারাঠা সম্রাট শিবাজী মহারাজের জ্যেষ্ঠপুত্র ছত্রপতি সম্ভাজি মহারাজের জীবনীমূলক ছবি হল ‘ছাবা’। ছবির ফার্স্ট লুক প্রকাশ্যে আসার পর বিতর্কিত নাচের দৃশ্যটির ব্যাপার প্রকাশ্যে আসে । যে নাচের দৃশ্যটি বাদ যেতে চলেছে তাতে সম্ভাজি মহারাজ ও যেশুবাঈকে মহারাষ্ট্রের লোকনৃত্য ‘লেজিম’ পরিবেশন করতে দেখা গিয়েছে। কেন এই নাচ বিতর্কিত সে সম্পর্কে কোন মন্তব্য না করে পরিচালক বিবৃতিতে বলেছেন সম্ভাজি মহারাজ এই নাচের থেকে অনেক বেশি বড়। তাই আমরা ছবি থেকে এই নাচের দৃশ্য বাদ দিচ্ছি।